На основу члана 32. тачка 16. Закона о локалној самоуправи („Службени гласник РС“ , број 129/97 и 83/14 – др. закон), члана 43. Закона о трговини („Службени гласник РС“ , број 53/10 и 10/13), члана 39. Закона о прекршајима („Службени гласник РС“, број 65/2013), члана 41. тачка 18. и члана 138. Статута Општине Владичин Хан („Службени гласник Пчињског округа“ број 21/08 и 8/09 и „Службени гласник Града Врања“, број 11/13), Скупштина општине Владичин Хан, на седници одржаној дана 18.11.2015. године, донела је

**ОДЛУКУ**

**о измени и допуни Одлуке о радном времену угоститељских, трговинских и занатских објеката**

**Члан 1.**

У Одлуци о радном времену угоститељских, трговинских и занатских објеката („Службени гласник града Врања“, број 46/2013), у члану 5. став 1. мења се и гласи:

„Објекти из члана 1. ове одлуке могу радити од 05.00 до 02.00 сата, осим“.

**Члан 2.**

После члана 5. додаје се члан 5а и гласи:

„У угоститељским објектима, забрањено је точење и продаја алкохолних пића и пива, особама млађим од 18 година живота.

Натпис о забрани из става један овог члана мора бити истакнут на видном месту у објекту.“

**Члан 3.**

После члана 5а додаје се члан 5б и гласи:

„У трговинским објектима за продају прехрамбених производа, новина, дувана и алкохолних пића и у објектима брзе хране, бензинским станицама, као и трговини ван продајног објекта (трговина личним нуђењем, остала трговина на мало ван продајног објекта) забрањена је продаја алкохолних пића и пива, у периоду од 23.00 до 06.00 сата.

Натпис о забрани из става један овог члана мора бити истакнут на видном месту у објекту.“

**Члан 4.**

Члан 10. Одлуке мења се и гласи:

„Надзор над применом ове одлуке врши комунални инспектор у складу са законом и комунални редари уз асистенцију Министарства унутрашњих послова – Полицијска станица Владичин Хан.“

**Члан 5.**

Члан 11. став 1. Одлуке мења се и гласи:

„Новчаном казном у износу од 50.000,00 до 500.000,00 динара казниће се за прекршај правно лице.“

У истом члану став 1. после тачке 5. додаје се тачка 6. и гласи:

„Ако се у угоститељским објектима врши точење и продаја алкохолних пића и пива особама млађим од 18 година живота, односно натпис о забрани не истакну на прописан начин.“

У истом члану став 1. после тачке 6. додаје се тачка 7. и гласи:

„Ако се у трговинским објектима и трговини ван продајног објекта, врши продаја алкохолних пића и пива у периоду од 23.00 до 06.00 сати, односно натпис о забрани не истакну на прописан начин.“

У истом члану став 2. мења се и гласи:

„Новчаном казном у износу од 20.000,00 до 75.000,00 динара казниће се одговорно лице за прекршај из члана 11. тачка 1. 2. 3. 4. 5. 6. и 7. ове одлуке.“

**Члан 6.**

Члан 12. Одлуке мења се и гласи:

„Новчаном казном у износу од 25.000,00 до 200.000,00 динара казниће се оснивач самосталне радње, предузетник ако се не придржава услова из члана 11. тачке 1. 2. 3. 4. 5. 6. и 7. ове одлуке.“

**Члан 7.**

Ова одлука ступа на снагу осмог дана од дана објављивања у „Службеном гласнику Града Врања.“

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-152/7/2015-05**

**ПРЕДСЕДНИЦА,**

**Данијела Поповић**